Krieket: Gaan T20-Wêreldbekertoernooi vir vroue ook op die golf ry?Suné Luus (argieffoto) (Foto: Saeed Khan/AFP) Die Suid-Afrikaanse krieketbase is vol vertroue dat die vroeë sukses van die SA20-toernooi wat Dinsdag op Nuweland in Kaapstad begin en tot dusver duisende toeskouers na Kaapstad, Gqberha, Durban en die Paarl gelok het, sal oorspoel na die T20-Wêreldbekertoernooi vir vroue wat op 12 Februarie begin. Afgesien van Suid-Afrika ding nege ander lande, Bangladesj, Engeland, Ierland, Indië, Nieu-Seeland, Pakistan, Sri Lanka, die Wes-Indiese Eilande en die huidige kampioen, Australië, mee. Die Aussies, wat 29 van hul 38 T20-Wêreldbekerwedstryde sedert 2009 gewen het, spog met ŉ wenpersentasie van 77,63% in WB-toernooie. Hulle word gevolg deur Engeland (74,24%), Nieu-Seeland (68,75%) en Indië (54,63%). Die Proteas, wat sedert 2009 in sewe toernooie twee keer (in 2014 en in 2020) die halfeindronde gehaal het, maar vasgeval het, se wenpersentasie is slegs 40%, hoewel die span die afgelope paar jaar ŉ groot opwaartse kurwe toon. Die Aussies het reeds vyf van die sewe toernooie sedert 2009 gewen en speel die volgende paar dae in ŉ reeks teen Pakistan. Die Aussies se groep teen Pakistan sal ná dié reeks na Suid-Afrika reis. Daar heers kommer oor die fiksheid van die paaltjiewagter, Alyssa Healy (achilles-besering), maar daar is geen ander beserings nie. Vier ander lande, Engeland, Pakistan, Indië en Ierland het ook reeds hul groepe vir die WB-toernooi in Suid-Afrika aangewys. Die afsnydatum vir die kies van die spanne vir die WB-toernooi is 2 Februarie. Die Proteas, Indië en die Wes-Indiese Eilande speel van 27 Januarie af in Oos-Londen in ŉ driehoekige reeks teen mekaar wat tot 1 Februarie duur. Dit gaan baie raakvat van die krieketbase kos om die belangstelling vir die T20-Wêreldbekertoernooi op te bou, want al die aandag is op die SA20-toernooi. Suid-Afrika (mans) speel ook op 27 en 29 Januarie in Bloemfontein en op 2 Februarie in Kimberley in ŉ eendagreeks van drie wedstryde teen Engeland, wanneer die SA20-reeks onderbreek word. Boonop het die T20-Wêreldbekernooi vir o.19’s (vroue) Saterdag begin. Maar die krieketbase glo dat toeskouers die T20-Wêrelbekernooi vir vroue goed sal ondersteun om plaaslike helde soos Laura Wolfaardt, Suné Luus, Marizanne Kapp, Dané van Niekerk en Shabnim Ismael in aksie te sien. Hulle het juis op 11 Januarie, toe daar nog 30 dae oor was voordat die toernooi begin, 30 000 kaartjies teen R30 beskikbaar gestel.